1Cilakani tau iya laowé ri Maséré untu’ méllau bantuwang! Nattuwangngi mennang awatangeng tentarana Maséré nasibawang pasukang pakkinnyaranna sibawa anyaranna iya mawatangngé enrengngé karétana iya maégaé. Iyakiya dé’ namateppe mennang lao ri PUWANGNGE, Allataala mapaccinna Israélié sibawa dé’ naéllauwi bantuwan-Na.
2Mapanréi PUWANGNGE sibawa naisseng aga iya Napogau’é. Papoléi abala sibawa napogau’i ancaman-Na untu’ hukkungngi tau majaé sibawa tau iya tulungngéngngi mennang.
3Tau Maséré’é bannai tolino, tenniyai Allataala. Anyaranna mennang mahlu’ biyasai, dé’ nassipa ilahi. Rékko tinda’i PUWANGNGE, iyaro bangsa pattulungngé tabbuttui matu sibawa bangsa iya Natulungngé sempé’i matu. Nabinasa duwa matu.
4Makkedai PUWANGNGE lao ri iyya, "Pada-pada singaé mangngaung untu’ mattahangengngi anréna sibawa dé’ namakkullé ripéttauri ri paggera’na sibawa kelli’na sirombongan pakkampi iya ripangaraé untu’ méwai, makkuwatoniro umusui matu sibawa mattahangengngi Bulu Sion.
5Pada-pada séddié manu’-manu’ kampa-kampa ri yasé’na saranna untu’ linrungiwi ana’-ana’na, makkuwatoro Iyya, PUWANG Iya Pommakuwasaé linrungiwi matu, méwaiwi sibawa passalama’i Yérusalém."
6Makkedai PUWANGNGE, "Bangsa Israélié, pura-Ka muéwa sibawa madosa lao ri Iyya. Iyakiya makkekkuwangngé, lisuno ri alé-Ku!
7Narapii matu wettunna iko maneng muwabbéyangngi dato-dato barahala polé ri péra’é sibawa ulawengngé iya alémuwé mébbui sibawa penno dosa.
8Ripabbinasai matu Asyur ri laleng musué, iyakiya tenniya nasibawang awatangeng tolino. Lariwi matu tau Asyur-é polé ri ammusurengngé, nasining tau malolona mennang ripancajiwi matu ata.
9Lariwi matu arunna mennang nataro tau, nasining parawirana tasséleng senna’ni, angkanna nasalai mennang bandéra-bandéra musuna." PUWANGNGE pura mabbicara, PUWANG iya risompaé nenniya ripakalebbié sibawa akkarobangeng ritunu ri Yérusalém.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn